《闻喜归朝为云南太守杨大本题》
明代·龚敩

近分旌旆守藩维，强把征袍换绿衣。越巂北来天路远，牂牁南下客船稀。

黄堂酒散灯花落，铃阁香销蟢子飞。遥想杏花春雨里，鹊声争报远人归。

作者简介：明江西铅山人。洪武时以明经分教广信，以荐入为四辅官，未几致仕。复起为国子司业，历祭酒。坐放诸生假不奏闻，免。有《鹅湖集》、《经野类钞》。